**Referat af bestyrelsesmøde og klubaften**

**Tirsdag den 6. juni kl. 18.00**

**Klubhuset, Skjoldsvej 8.**

**DAGSORDEN:**

**Pkt. 1:** Godkendelse af referat fra seneste bestyrelsesmøde.

**Pkt. 2:** Alternative aktiviteter, - arrangement i forhold til Vandel 2018.

**Pkt. 3:** EL-projekt. Medlemskab, kontingent, køb af tøj m.v.

**Pkt. 4:** PØLSEVOGNS-tur den 25. juni.

**Pkt. 5:** Forslag til aktiviteter efter sommerperioden??

**Pkt. 6:** Eventuelt.

**Referat:**

Ad pkt. 1: Godkendt i.a.b.

Ad pkt. 2: Bestyrelsen debatterede situationen vedr. den aflyste klubtur til Vandel, hvor det bl.a. blev diskuteret, hvorvidt Vandelturen har ”overlevet” medlemmernes interesse. Formanden har været i kontakt med lederen af Vandel Efterskole, Lars Mortensen, som har accepteret en fornyet henvendelse for næste år, såfremt medlemmerne måtte have lyst og interesse i at deltage i en tur i 2018.

 Som alternativ til en Vandeltur i 2018 arbejder bestyrelsen, ved John Hansen, på at udforske mulighederne for at arrangere en klubtur til Hallands Åsen i Sverige. John H. kontakter bl.a. Korsør C.C., som tidligere har haft Klubture til dette terræn.

Interesseområder er:

* Pris,
* Indkvarteringsfaciliteter,
* Terræn og ture.

En anden mulighed for en klubtur i 2018 kunne være Harzen i Tyskland. SCRM har medlemmer som tidligere har været på private træningsture i dette kuperede terræn, og klubben kan evt. drage nytte af deres erfaringer.

Ad pkt. 3: Formanden orienterede om møde/orientering, ved John Hansen og delvis formanden, af medlemmerne fra EL-cykel projektet i maj, hvor disse bl.a. tydeligt tilkendegav, at de ønskede fuldt medlemskab af SCRM, og hermed også at betale fuldt kontingent (kr. 400,- pr. år), samt at de ønskede at være fuldgyldige medlemmer og deltage som sådan i alle klubbens aktiviteter. EL-medlemmerne blev herunder orienteret om klubbens vedtægter, som bl.a. beskriver medlemmers adgang til at deltage i klubbens tøjordning, som kræver 3 års fuldt medlemskab.

 Bestyrelsen traf under bestyrelsesmødet den pragmatiske afgørelse, at EL-medlemmerne, i den særlige situation, hvor de kun kan opnå et års medlemskab forud for 2018, hvor næste ”tøjperiode” indtræder, at disse medlemmer kan indgå i tøjordningen på lige vilkår som alle øvrige medlemmer, bortset fra at de ikke får udleveret cykelbukser, men alene samme trøjer, som alle øvrige.

Ad pkt. 4: Bestyrelsen har, som det tidligere har været omtalt, indgået aftale med Event Eksperten, at der er en pølsevogn til rådighed ved klubhuset søndag den 25. juni kl. 12.15 – 14.15, hvor der serveres ”DIVERSE PØLSER AD LIBITUM”!

Ad pkt.5: Bestyrelsen debatterede, hvilke ture der skal planlægges på at gennemføre efter ferieperioden.

 Det blev besluttet, at Gert P. Kristensen finder et egnet mål for en tur, hvor såvel EL-medlemmerne og øvrige medlemmer mødes på et valgt mål, hvor der er mulighed for indtagelse af ”energirigtige kalorier” og lidt fælles hygge, før turen går hjemad igen.

 Dette arrangement planlægges til søndag den 27. august, og der erindres om, at man som deltager skal have lidt håndører i lommen, da det ikke er en klubbetalt event.

 Det er endvidere planen, at der arrangeres en tilsvarende tur sidste søndag i september, hvor det fælles mål kunne være bageri museet ved Gyldenholm, hvor der kan bestilles kaffe og kage.

Ad pkt. 6: I.a.b.

På den efterfølgende klubaften bød formanden særligt velkommen til tre fremmødte EL-medlemmer.

EL-medlemmerne blev endvidere orienteret om den afgørelse, som bestyrelsen havde truffet vedr. den særlige deltagelse i en reduceret tøjordning.

De fremmødte EL-medlemmer gav synligt til kende, at de var meget tilfredse med aftalen.

Aftenen sluttede med kaffe/kage og hygge.

Referent

Ib P. Jensen

pdf